Príloha č. 2

Pražská deklarácia summitu
prijatá hlavami štátov a vlád
účastniacich sa zasadnutia Severoatlantickej rady v Prahe
 21. novembra 2002
1.	My, hlavy štátov a vlád členských krajín Severoatlantickej aliancie, sme sa dnes stretli, aby sme rozšírili našu Alianciu a ďalej posilnili NATO s cieľom čeliť vážnym novým hrozbám a zásadným bezpečnostným výzvam 21. storočia. Spojení našou spoločnou víziou stelesnenou vo Washingtonskej zmluve, zaväzujeme sa transformovať NATO s novými členmi, novými spôsobilosťami a novými vzťahmi s našimi partnermi. Ostávame neochvejní v našom záväzku voči transatlantickému spojeniu; voči základným bezpečnostným úlohám NATO vrátane kolektívnej obrany; voči našim zdieľaným demokratickým hodnotám; a Charte Organizácie Spojených národov.
2.	Dnes sme sa rozhodli pozvať Bulharsko, Estónsko, Lotyšsko, Litvu, Rumunsko, Slovensko a Slovinsko, aby začali prístupové rozshovory s cieľom pripojiť sa k našej Aliancii. Blahoželáme im pri tejto historickej príležitosti, ktorá sa tak príhodne koná v Prahe. Pristúpenie týchto nových členov posilní bezpečnosť všetkých v euroatlantickej oblasti a pomôže dosiahnuť náš spoločný cieľ - jednotnú a slobodnú Európu, zjednotenú v mieri a spojenú spoločnými hodnotami. Dvere NATO ostanú otvorené európskym demokraciám ochotným a schopným prevziať na seba zodpovednosť a povinnosti vyplývajúce z členstva v súlade s článkom 10 Washingtonskej zmluvy.   
3.	Pripomínajúc si tragické udalosti z 11. septembra 2001 a naše následné rozhodnutie uplatniť článok 5 Washingtonskej zmluvy, odsúhlasili sme komplexný súbor opatrení vychádzajúcich zo Strategickej koncepcie NATO, s cieľom posilniť našu schopnosť čeliť výzvam namiereným proti bezpečnosti našich síl, obyvateľstva a územia, nech už prichádzajú odkiaľkoľvek. Dnešné rozhodnutia poskytnú vyvážené a efektívne spôsobilosti v rámci Aliancie, aby NATO mohlo lepšie vykonávať celý rozsah svojich misií a odpovedať kolektívne na tieto výzvy, vrátane hrozby zo strany terorizmu a šírenia zbraní hromadného ničenia a ich nosičov. 
4.	Zdôrazňujeme, že naše úsilie transformovať a prispôsobiť NATO, by nemalo byť vnímané ako hrozba akoukoľvek krajinou alebo organizáciou, ale skôr ako prejav nášho odhodlania chrániť naše obyvateľstvo, územie a sily pred akýmkoľvek ozbrojeným útokom, vrátane teroristického útoku prichádzajúceho zo zahraničia. Sme odhodlaní odstrašiť, zničiť, brániť a chrániť sa pred akýmikoľvek útokmi proti nám, v súlade s Washingtonskou zmluvou a Chartou Organizácie Spojených národov. S cieľom uskutočňovať celý rozsah svojich misií, NATO musí byť schopné nasadiť sily, ktoré sa môžu rýchlo presunúť kamkoľvek, kde budú potrebné, na základe rozhodnutia Severoatlantickej rady, schopné udržať nasadenie v operáciách aj na veľkú vzdialenosť a na dlhší čas, vrátane prostredia, kde by mohli čeliť jadrovým, biologickým a chemickým hrozbám, a schopné dosiahnuť svoje ciele. Efektívne vojenské sily, základná súčasť našej celkovej politickej stratégie, sú rozhodujúce pri zaisťovaní slobody a bezpečnosti našich obyvateľov a pri prispievaní k mieru a bezpečnosti v euroatlantickom priestore. Preto sme sa rozhodli:
a.	Vytvoriť sily NATO rýchlej reakcie (NRF) pozostávajúce z technologicky vyspelých, pružných, nasaditeľných, interoperabilných a udržateľných síl, zložených z pozemných, námorných a vzdušných zložiek, pripravených rýchlo sa presunúť kamkoľvek, kde budú potrebné, na základe rozhodnutia Rady. Sily NRF budú tiež katalyzátorom na zúženie zamerania a podporu zlepšovania vojenských spôsobilostí Aliancie. Stanovili sme smer vypracovania komplexnej koncepcie pre tieto sily, ktoré nadobudnú svoju úvodnú operačnú schopnosť v čo najkratšom čase najneskôr do októbra 2004, a svoju plnú operačnú schopnosť najneskôr do októbra 2006, a takisto správy pre ministrov obrany na jar 2003. Sily NRF a súvisiace aktivity v rámci kapacitných cieľov EÚ by sa mali vzájomne posilňovať a zároveň rešpektovať autonómiu oboch organizácií. 
b.	Zefektívniť usporiadanie vojenského velenia NATO. Schválili sme správu ministrov obrany, ktorá poskytuje náčrt štíhlejšej, účinnejšej, efektívnej a rozmiestniteľnejšej veliacej štruktúry so zámerom naplniť operačné požiadavky celého rozsahu misií Aliancie. Správa vychádza z odsúhlaseného dokumentu o minimálnych vojenských požiadavkách pre veliace usporiadanie Aliancie. Táto štruktúra posilní transatlantickú väzbu, jej výsledkom bude podstatné zníženie počtu veliteľstiev a kombinovaných centier pre vzdušné operácie a podporí transformáciu našich vojenských spôsobilostí. Budú dve strategické velenia, jedno operačné a jedno funkčné. Strategické velenie pre operácie, s hlavným sídlom v Európe (Belgicko), bude podporované dvoma veliteľstvami spoločných síl schopnými vytvoriť pozemné veliteľstvá mnohonárodných zmiešaných síl osobitného určenia (CJTF) a robustným, ale obmedzenejším, stálym spoločným veliteľstvom, ktoré bude možné využiť na vytvorenie námorného veliteľstva CJTF. Budú v nich takisto pozemné, námorné aj vzdušné zložky. Strategické velenie pre transformáciu, s hlavným sídlom v USA a so zastúpením v Európe, bude zodpovedné za pokračujúcu transformáciu vojenských spôsobilostí a podporu interoperability síl Aliancie, podľa potreby v spolupráci so Spojeneckým veliteľstvom operácií. Berúc do úvahy prácu vojenských orgánov NATO a objektívne vojenské kritériá, uložili sme Rade a Výboru pre obranné plánovanie dopracovať detaily tejto štruktúry, vrátane geografického rozmiestnenia veliteľstiev veliacej štruktúry a ostatných prvkov tak, aby konečné rozhodnutia mohli byť prijaté ministrami obrany v júni 2003.  
c.	Schváliť Pražský záväzok spôsobilostí (PCC) ako súčasť neustáleho úsilia Aliancie zlepšiť a vyvinúť nové vojenské spôsobilosti pre moderný boj v prostredí vážneho ohrozenia. Jednotliví spojenci prijali pevné a konkrétne politické záväzky zlepšovať svoje spôsobilosti v oblasti chemickej, biologickej, rádiologickej a jadrovej obrany; spravodajstva, prieskumu a určovania cieľov; leteckého prieskumu územia; velenia, riadenia a spojenia; bojaschopnosti, vrátane presne navádzanej munície a potlačenia nepriateľskej protivzdušnej obrany; vzdušnej a námornej strategickej prepravy; dopĺňania pohonných hmôt počas letu; a rozmiestniteľných jednotiek bojovej podpory a tylového zabezpečenia. Naše úsilie zlepšiť spôsobilosti prostredníctvom PCC, ako aj úsilie Európskej únie posilniť európske spôsobilosti prostredníctvom Európskeho akčného plánu spôsobilostí, by sa mali vzájomne posilňovať pri rešpektovaní autonómie oboch organizácií a v duchu otvorenosti.   
		Budeme implementovať všetky aspekty Pražského záväzku spôsobilostí tak rýchlo, ako to bude možné. Podnikneme nevyhnutné kroky k zlepšeniu spôsobilostí v identifikovaných oblastiach s pretrvávajúcimi nedostatkami v spôsobilostiach. Takéto kroky môžu zahŕňať viacnárodné úsilie, špecializáciu úloh a reprioritizáciu, pričom v mnohých prípadoch budú potrebné dodatočné finančné prostriedky, podliehajúce podľa potreby parlamentnému súhlasu. Sme odhodlaní rázne usilovať o zlepšenie spôsobilostí. Nariadili sme Rade na úrovni stálych zástupcov informovať ministrov obrany o implementácii PCC.  
d.	Podporiť dohodnutú koncepciu obrany proti terorizmu. Táto koncepcia je súčasťou súboru opatrení na posilnenie spôsobilostí NATO v tejto oblasti, ktoré zahŕňajú zlepšenie zdieľania spravodajských informácií a štruktúr riešenia kríz.
   
			Terorizmus, ktorý kategoricky odmietame a odsudzujeme vo všetkých jeho formách a prejavoch, predstavuje vážnu a rastúcu hrozbu obyvateľom, silám a územiu Aliancie, ako aj medzinárodnej bezpečnosti. Sme odhodlaní bojovať s touto pliagou tak dlho ako to bude nevyhnutné. Aby bolo možné viesť účinný boj s terorizmom, naša odpoveď musí byť mnohostranná a komplexná.

			Sme odhodlaní, v spolupráci s našimi partnermi, plne implementovať Akčný plán civilného núdzového plánovania (CEP) s cieľom zlepšiť civilnú prípravu na možné útoky namierené proti civilnému obyvateľstvu chemickými, biologickými alebo rádiologickými (CBR) látkami. Budeme posilňovať naše možnosti poskytovať podporu, na základe požiadania, s cieľom pomôcť národným orgánom vysporiadať sa s následkami teroristických útokov, vrátane chemických, biologických, rádiologických a jadrových útokov proti kritickej infraštruktúre tak, ako to predvída Akčný plán CEP.  
e.	Podporiť implementáciu piatich obranných iniciatív v oblasti jadrových, biologických a chemických zbraní, ktoré posilnia obranné spôsobilosti Aliancie proti zbraniam hromadného ničenia: prototypové mobilné analytické jadrové, biologické a chemické (NBC) laboratórium; prototypový tím reakcie na udalosti NBC; virtuálne výskumné centrum pre obranu proti zbraniam NBC; biologické a chemické obranné zásoby NATO; a systém zdravotníckeho prieskumu. Potvrdzujeme náš záväzok urýchlene zvýšiť a zlepšiť na NBC obranné spôsobilosti.
f.	Posilniť našu spôsobilosť obrany proti kybernetickým útokom. 
g.	Preskúmať možnosti odpovede na narastajúcu hrozbu raketového útoku proti územiu, silám a centrám osídlenia Aliancie, efektívnym a účinným spôsobom prostredníctvom vhodnej kombinácie politického a obranného úsilia, spolu s odstrašením. Dnes sme iniciovali vypracovanie novej štúdie o možnostiach realizácie protiraketovej obrany NATO s cieľom preskúmať možnosti ochrany územia, síl a centier populácie Aliancie pred celou škálou raketových hrozieb, ktoré budeme naďalej vyhodnocovať. Naše úsilie v tomto ohľade bude v súlade s nedeliteľnosťou bezpečnosti spojencov. Podporujeme posilnenie úlohy Centra pre zbrane hromadného ničenia (ZHN) v rámci Medzinárodného sekretariátu s cieľom uľahčiť prácu Aliancie na zvládnutie tejto hrozby.      
	Znovu potvrdzujeme, že odzbrojovanie, kontrola zbrojenia a nešírenie sú základným príspevkom k predchádzaniu rozširovania a použitia ZHN a ich nosičov. Zdôrazňujeme dôležitosť dodržiavania a posilňovania existujúcich mnohostranných režimov zákazu šírenia, kontroly vývozu a medzinárodných dohôd kontroly zbrojenia a odzbrojenia.  
5.	Prijatie Bulharska, Estónska, Litvy, Lotyšska, Rumunska, Slovenska a Slovinska za nových členov posilní schopnosť NATO čeliť súčasným i budúcim výzvam. Tieto krajiny preukázali svoju oddanosť základným princípom a hodnotám obsiahnutým vo Washingtonskej zmluve, schopnosť prispievať do celej škály misií Aliancie vrátane kolektívnej obrany, a pevný záväzok prispievať k stabilite a bezpečnosti, najmä v krízových oblastiach a konfliktných regiónoch. Ihneď začneme prístupové rozhovory s cieľom podpísať Prístupové protokoly do konca marca 2003 a ukončiť ratifikačný proces tak, aby tieto krajiny vstúpili do Aliancie najneskôr na našom summite v máji 2004. Počas obdobia do vstupu, Aliancia zapojí pozvané krajiny do svojich aktivít v čo najväčšej možnej miere. Zaväzujeme sa aj naďalej poskytovať podporu a pomoc, aj prostredníctvom Akčného plánu pre členstvo v NATO (MAP). Tešíme sa na ich časové plány reforiem, v ktorých sa predpokladá ďalší pokrok pred aj po vstupe za účelom zvýšiť ich príspevok do Aliancie. 

6.	Oceňujeme značný pokrok Albánska v uskutočňovaní reforiem, jeho konštruktívnu úlohu pri podpore regionálnej stability a jeho silnú podporu Aliancii. Oceňujeme výrazný pokrok bývalej juhoslovanskej republiky Macedónsko v reformných procesoch a jej silnú podporu operáciám Aliancie ako i za dôležité kroky, ktoré podnikla pri prekonávaní vnútorných výziev a presadzovaní demokracie, stability a etnického zmierenia. Budeme pokračovať v poskytovaní pomoci obom krajinám, aj prostredníctvom MAP, za účelom dosiahnutia stability, bezpečnosti a prosperity, aby mohli plniť povinnosti súvisiace s členstvom. V tomto kontexte sme sa takisto dohodli zlepšiť naše schopnosti prispievať k pokračujúcim reformám v Albánsku a ďalej pomáhať s reformami v obrannej a bezpečnostnej oblasti v bývalej juhoslovanskej republike Macedónsko prostredníctvom prítomnosti NATO. Povzbudzujeme obe krajiny k zdvojnásobeniu ich reformného úsilia. Naďalej uvažujeme o ich budúcom členstve v NATO

	Budeme tiež uvažovať o budúcom členstve Chorvátska, ktoré dosiahlo povzbudzujúci pokrok v oblasti reforiem. Vývoj v tejto otázke bude závisieť na ďalšom reformnom úsilí Chorvátska ako i plnení všetkých medzinárodných záväzkov, vrátane Medzinárodného trestnému tribunálu pre bývalú Juhosláviu (ICTY). 

	Akčný plán pre členstvo v NATO bude aj naďalej nástrojom na hodnotenie pokroku ašpirantov. Dnes pozvané krajiny nebudú poslednými. 

7.	Euroatlantická partnerská rada (EAPC) a program Partnerstvo za mier (PfP) výrazne podporili bezpečnosť a stabilitu v euroatlantickom priestore. Dnes sme sa rozhodli zintenzívniť našu spoluprácu s krajinami EAPC/PfP. Posilníme spoločný politický dialóg a spojenci, po konzultácii s partnermi, zvýšia v čo najväčšom možnom rozsahu účasť Partnerov, podľa potreby, v procese plánovania, vedenia a kontroly tých aktivít a projektov, na ktorých sa zúčastňujú a do ktorých prispievajú. Zaviedli sme nové praktické mechanizmy, ako Individuálne partnerské akčné plány, ktoré zabezpečia komplexný, cielený a diferencovaný prístup  k partnerstvu, a ktoré umožnia podporu reformným úsiliam partnerov. Povzbudzujeme partnerov, vrátane krajín strategicky dôležitých regiónov Kaukazu a Strednej Ázie, aby využívali tieto mechanizmy. Vítame odhodlanie partnerov vyvíjať všetko úsilie v boji s terorizmom, aj v rámci Akčného plánu partnerstva proti terorizmu. Budeme tiež pokračovať v ďalšom zvyšovaní interoperability a aktivít spojených s obranou, ktoré predstavujú základ nášho partnerstva. Účasť v PfP a EAPC môže byť v budúcnosti rozšírená o Juhoslovanskú zväzovú republiku a Bosnu a Hercegovinu po tom, ako dosiahnu potrebný pokrok, vrátane plnej spolupráce s ICTY.

8.	Vítame výrazné úspechy Rady NATO-Rusko od historického stretnutia NATO - Rusko na najvyššej úrovni v Ríme. Prehĺbili sme naše vzťahy na osoh všetkých krajín v euroatlantickom priestore. Členské štáty NATO a Rusko pracujú spoločne v rámci Rady NATO-Rusko ako rovnocenní partneri, dosahujúc pokrok v oblastiach ako operácie na udržanie mieru, reforma obrany, šírenie ZHN, pátracie a záchranné činnosti, civilné núdzové plánovanie, protiraketová obrana bojiska a boj proti terorizmu, ktoré smerujú k nášmu spoločnému cieľu stabilnej, mierovej a nerozdelenej Európy. V súlade so Zakladajúcim aktom a Rímskou deklaráciou sme odhodlaní zintenzívniť a rozšíriť našu spoluprácu s Ruskom. 

9.	Aj naďalej podporujeme pevné vzťahy NATO s Ukrajinou v zmysle Charty o osobitnom partnerstve. Berieme na vedomie odhodlanosť Ukrajiny pokračovať v plnej euroatlantickej integrácii a povzbudzujeme Ukrajinu k implementácii všetkých potrebných reforiem na dosiahnutie tohto cieľa, vrátane uplatňovania kontroly exportu. Nový Akčný plán, ktorý sme s Ukrajinou prijali, je dôležitým krokom vpred; identifikuje politické, ekonomické, vojenské a iné oblasti reforiem, v ktorých je Ukrajina odhodlaná dosiahnuť ďalší pokrok, a v ktorých jej NATO bude naďalej pomáhať. Stály pokrok pri prehlbovaní a posilňovaní našich vzťahov si vyžaduje jednoznačnú oddanosť Ukrajiny hodnotám euroatlantického spoločenstva. 

10.	Opätovne potvrdzujeme, že bezpečnosť v Európe je úzko spätá s bezpečnosťou a stabilitou v oblasti Stredozemného mora. Preto sme sa rozhodli podstatným spôsobom zintenzívniť politickú a praktickú dimenziu nášho Stredomorského dialógu ako integrálnej súčasti kooperatívneho prístupu Aliancie k bezpečnosti. V tomto ohľade podporujeme posilnenie praktickej spolupráce a efektívnej interakcie v bezpečnostných otázkach spoločného záujmu, vrátane otázok spojených s terorizmom, podľa potreby, všade tam, kde NATO môže ponúknuť pridanú hodnotu. Znova zdôrazňujeme, že Stredomorský dialóg a ostatné medzinárodné úsilie, vrátane Barcelonského procesu EÚ, sú komplementárnymi a vzájomne sa posilňujúcimi procesmi.

11.	NATO a Európska únia zdieľajú spoločné strategické záujmy. Aj naďalej sme pevne zaviazaní rozhodnutiami, ktoré boli prijaté na Washingtonskom summite a na následných ministerských stretnutiach za účelom posilnenia spolupráce NATO a EÚ. Dôkazom úspechu našej spolupráce bolo spoločné úsilie na Balkáne obnoviť mier a vytvoriť podmienky pre prosperujúce a demokratické spoločnosti. Udalosti z 11. septembra 2001 a po ňom ešte viac zdôraznili potrebu väčšej transparentnosti a spolupráce medzi našimi dvoma organizáciami v otázkach spoločného záujmu týkajúcich sa bezpečnosti, obrany, a krízového manažmentu, aby sa kríza stretla s čo najvhodnejšou vojenskou odpoveďou a zaručil sa efektívny krízový manažment. Sme odhodlaní dosiahnuť potrebný pokrok vo všetkých rôznych aspektoch nášho vzťahu, uvedomujúc si potrebu nájsť uspokojivé riešenie pre všetkých spojencov v otázke účasti európskych spojencov, ktorí nie sú členmi EÚ, za účelom dosiahnutia skutočného strategického partnerstva. 

12.	NATO bude naďalej rozvíjať plodnú a úzku spoluprácu s OBSE, menovite vo vzájomne sa doplňujúcich oblastiach prevencie konfliktov, krízového manažmentu a postkonfliktnej rehabilitácie, za účelom ďalšieho upevnenia mieru a stability v euroatlantickom priestore. 

13.	Aliancia zohráva kľúčovú úlohu pri nastoľovaní bezpečného prostredia v juhovýchodnej Európe. Znova potvrdzujeme našu podporu územnej celistvosti a zvrchovanosti všetkých krajín v tomto strategicky dôležitom regióne. Budeme pokračovať v spolupráci s našimi partnermi v SFOR a KFOR, s OSN, EU, OBSE a inými medzinárodnými organizáciami, aby sme pomohli vybudovať mierovú, stabilnú a demokratickú juhovýchodnú Európu, v ktorej všetky krajiny si osvoja proces reforiem a ktoré budú integrované do euroatlantických  štruktúr. Sme odhodlaní uskutočniť tento cieľ. Od krajín v regióne očakávame: pokračovať v budovaní trvalých multietnických demokracií a pri vykoreňovaní organizovaného zločinu a korupcie a pevného nastolenia základov právneho štátu; spolupracovať v regióne; plne dodržiavať medzinárodné záväzky, vrátane vydania všetkých obžalovaných Medzinárodným trestným tribunálom pre bývalú Juhosláviu súdu v Haagu. Pokrok v reformách, ktorý tieto krajiny dosiahnu, rozhodne o rýchlosti ich integrácie do euroatlantických štruktúr. Potvrdzujeme pokračovanie našej prítomnosti v regióne a prostredníctvom individuálnych programov pomoci sme pripravení pomáhať krajinám tohto regiónu pokračovať v ich pokroku. Vo svetle neustáleho pokroku a analýzy prevládajúceho bezpečnostného a politického prostredia, budeme hľadať možnosti ďalšej racionalizácie a reštrukturalizácie síl, berúc do úvahy regionálny prístup. Vítame úspešné ukončenie operácie Jantárová líška v bývalej juhoslovanskej republike Macedónsko. Aby sme prispeli k pokračujúcej stabilite súhlasili sme zachovať prítomnosť NATO na obmedzené obdobie po 15. decembri 2002, ktorú prehodnotíme na základe ďalšieho vývoja situácie. Berieme na vedomie deklarovanú pripravenosť EÚ prevziať za príhodných podmienok vedenie vojenskej operácie v bývalej juhoslovanskej republike Macedónsko. 

14.	Členské krajiny NATO reagovali na výzvu Bezpečnostnej rady OSN poskytnúť afgánskej vláde pomoc pri obnove bezpečnosti Kábulu a jeho okolia. Ich sily predstavujú základ Medzinárodných pomocných bezpečnostných síl (ISAF) v Afganistane. Oceňujeme úspešný príspevok Spojeného kráľovstva Veľkej Británie a Severného Írska a Turecka ako vedúcich krajín ISAF a vítame ochotu Nemecka a Holandska spoločne ich nahradiť. NATO súhlasí s poskytnutím podpory nadchádzajúcim vedúcim krajinám ISAF vo vybraných oblastiach, demonštrujúc náš pretrvávajúci záväzok. Avšak zodpovednosť za zaistenie bezpečnosti, práva a poriadku na celom území Afganistanu ostáva na samotných obyvateľoch Afganistanu. 

15.	Naďalej sa hlásime k záväzkom vyplývajúcim zo Zmluvy o konvenčných ozbrojených silách v Európe (CFE) a potvrdzujeme náš záujem o skorý vstup Adaptovanej zmluvy do platnosti. Režim CFE predstavuje základný príspevok k bezpečnejšej a integrovanej Európe. Vítame prístup tých nezmluvných krajín CFE, ktoré deklarujú svoj úmysel požiadať o pristúpenie k Adaptovanej zmluve CFE po tom, čo vstúpi do platnosti. Ich pristúpenie ku zmluve by predstavoval dôležitý ďalší príspevok k európskej stabilite a bezpečnosti. Vítame podstatné výsledky úsilia Ruska znížiť svoje sily v oblasti podľa článku V. Zmluvy na dohodnuté úrovne. Dôrazne žiadame urýchlené splnenie zostávajúcich Istanbulských záväzkov týkajúcich sa Gruzínska a Moldavska, čím sa vytvoria podmienky pre spojencov a ostatných zmluvných štátov pristúpiť k ratifikácii Adaptovanej zmluvy CFE.

16.	V procese transformácie NATO sme prijali súbor opatrení na zlepšenie účinnosti a efektivity sídla NATO. Iniciatíva NATO+ k otázkam ľudských zdrojov dopĺňa toto úsilie. Sme odhodlaní naďalej poskytovať, individuálne i kolektívne, zdroje nevyhnutné k tomu, aby Aliancia mohla plniť úlohy, ktoré od nej vyžadujeme.

17.	Vítame úlohu Parlamentného zhromaždenia NATO pri dopĺňaní úsilia NATO šíriť stabilitu v celej Európe. Oceňujeme tiež príspevok Asociácie Atlantickej zmluvy pri podpore lepšieho porozumenia Aliancie a jej cieľov zo strany našej verejnosti.

18.	Vyjadrujeme naše srdečné poďakovanie za vynikajúcu pohostinnosť preukázanú vládou Českej Republiky.

19.	Náš summit je dôkazom, že európski a severoamerickí spojenci, už zjednotení históriou a spoločnými hodnotami, budú aj naďalej spoločenstvom odhodlaným a schopným brániť naše územie, obyvateľstvo a sily pred všetkými hrozbami a výzvami. Počas viac ako 50 rokov NATO bránilo mier, demokraciu a bezpečnosť v euroatlantickom priestore. Záväzky, ktoré sme prijali tu v Prahe, budú zárukou toho, že Aliancia bude aj v budúcnosti naďalej zohrávať túto životne dôležitú úlohu.